Pohjoismaiden ministerineuvosto julkaisi suuren tilastovertailun, jonka tulokset kertovat Suomesta karua kieltä. ”Valitettavasti on monta kohtaa, jossa emme pärjää”, kommentoi ministeri Anne Berner HS:lle.

Suomi jää muista Pohjoismaista jälkeen muun muassa ikärakenteen suhteen, kertoo tuore raportti. Suomessa on monia kuntia, joissa asuu ennusteen mukaan tulevaisuudessa enemmän yli 65-vuotiaita kuin 15–65-vuotiaita.­

Suomi on jäänyt jälkeen muista Pohjoismaista monilla mittareilla. Näin on käynyt, kun tarkastellaan esimerkiksi pääkaupungin potentiaalia, väestön ikärakennetta ja koko maan työllisyyttä. Valopilkkuja ovat innovaatiot ja koulutus.

Näin voi tiivistää tulokset Suomen kannalta, kun Pohjoismaiden ministerineuvosto julkisti State of Nordic region -raporttinsa Tukholman Skansenilla torstaina. Suomea tilaisuudessa edusti liikenne- ja viestintäministeri Anne Berner (kesk).